OpenSUSE
openSUSE е обществен проект и Линукс дистрибуция, спонсорирана от SUSE Linux GmbH и други компании. Широко използвана е в цял свят. При разработката ѝ, фокусът е в създаването на полезни Open-source инструменти за програмисти и системни администратори, и в същото време предоставяйки удобен интерфейс, който да е лесен за използване и от обикновени потребители.

Последното стабилно издание е Leap 15.2. Проектът предлага и rolling release версия наречена openSUSE Tumbleweed, която редовно се обновява с най-новите стабилни версии на софтуера (ядро, уеб сървъри, програмни езици, браузъри, плеъри, офис пакети, графични среди и всичко останало). Други инструменти и приложения свързани с проекта openSUSE са YaST, Open Build Service, openQA, Snapper, Machinery, Portus и Kiwi. Някои от тях се използват активно и от други Линукс дистрибуции.

Novell създаде openSUSE след като придоби SuSE Linux AG за 210 милиона долара на 4 ноември 2003 г. По-късно The Attachmate Group придоби Novell и раздели Novell и SUSE на две автономни дъщерни дружества. След като The Attachmate Group се обедини с Micro Focus през ноември 2014, SUSE стана самостоятелна бизнес единица.

История

История на компанията

История на openSUSE 
В миналото, компанията SUSE Linux е фокусирана предимно върху комерсиалните продукти – SuSE Linux Personal и SuSE Linux Professional, които включват комплект с носител и богата печатна документация, за продажба в магазините. Възможността на компанията да продава продукт с отворен код до голяма степен се е дължала на затворения процес на развитие (в разработката на продукта не са допускани лица извън SuSE). Въпреки че SUSE Linux винаги е бил отворен продукт, лицензиран с GPL, това е важало само относно възможността за свободно изтегляне изходния код. Стратегията на SUSE Linux е била да създаде изключително висок клас Линукс дистрибуция с голям брой заети в разработката инженери, които биха направили качествен продукт за който потребителите ще са готови да платят.

След придобиването на компанията от Novell в 2003 година, през август 2005 г. на конференцията Linux World в Сан Франциско се анонсира проекта openSUSE. С появата на openSUSE стратегията е обърната: За първи път SUSE общността получава шанс да участва в процеса на тестване и разработка на SUSE Linux. Целта на начинанието е да се улесни достъпа до дистрибуцията и да се привлекат нови разработчици на отворен код в лагера на SUSE. Проектът предлага дистрибуция за свободно сваляне, която съдържа софтуер само с отворен код, с възможност за последващо добавяне на пакети със затворен код (като Java Runtime Enviroment например). Въпреки опасенията на някои потребители, от Novell не се намесват в компанията, и дори напротив, публикуват под лиценз GNU GPL изходния код на собствената административна програма на SUSE – YaST.

Започвайки от 10-а версия, проекта вече се разработва от общността на openSUSE. В допълнение, Novell преустановява версия Personal, и преименува професионалната версия просто на „SUSE Linux“. От версия 10.2, SUSE Linux е официално преименувана на openSUSE. На основата на openSUSE, от Novell изграждат дистрибутиви за корпоративни клиенти – Novell Linux Desktop (NLD), Suse Linux Enterprise Desktop (SLED) и Suse Linux Enterprise Server (SLES).

На 27 април 2011 Attachmate завърши придобиването на Novell. Attachmate разделят Novell на две автономни бизнес единици, Novell и SUSE. Attachmate не направи промени в отношенията между SUSE (преди Novell) и проекта openSUSE. След обединяването на Attachmate Group с Micro Focus през 2014, SUSE затвърди обвързаността си с openSUSE.

Варианти 
През 2005 г., openSUSE представи два нови варианта, SUPER и SLICK.

SUPER 
Тестваща система за всичко което подтиква SUSE Linux да се държи по различен начин от този, който е предвиден в по-стабилното и фирмено-ориентирано SUSE Linux tree.

Концентрирана е в създаването на пакети и модификации за SUSE Linux в следните сфери:
 Скорост
 Графична привлекателност
 Липсващи особености
 Главни експерименти

SLICK 
Представено от SUPER LIte Core + KDE. Намерението е да се създаде лека, desktop-ориентирана, лесна за използване Линукс дистрибуция базирана на SUSE Linux. Стартира като независима идея, но SLICK както и SUPER имат разработчици в общи области, които се стремят да не допускат еднаквост в двата варианта.

12.x Series 
OpenSUSE 12.1 е представена на 16 ноември 2011 година. Включва Plasma 4.7, GNOME 3.2 и Firefox 7.0.1. Linux ядрото е актуализирано до 3.1.0.

OpenSUSE 12.2 е представена на 5 септември 2012 година. Включва десктоп среда Plasma 4.8, GNOME 3.4, Firefox 14.0.1 и Xfce 4.10, използва Plymouth и GRUB 2 по подразбиране.

OpenSUSE 12.3 е представена в сряда, 13 март 2013 година. Включва Plasma 4.10, GNOME 3.6, Firefox 19.0, и LibreOffice 3.6. Премахнат е SuSEconfig.

13.x Series 
OpenSUSE 13.1 е версия на openSUSE, излязла във вторник, 19 ноември 2013 година. Съдържа Plasma 4.11, GNOME 3.10, Firefox 25.0, LibreOffice 4.1.и други промени. Включена е в Evergreen, което означава, че ще получава удължена поддръжка от общността за срок от 18 месеца.

OpenSuSE 13.2 е версия от 4 ноември 2014 г., и включва Plasma 4.11, KDE 4.14, GNOME 3.14.1, Firefox 33.0 и LibreOffice 4.3.2.2.

Leap 42.x Series 
На 4 ноември 2015 година излиза openSUSE Leap 42.1. Новата версия не се нарича 13.3, или 14.x, а 42,1 и е с подходящото кодово име „Leap“ (скок). Причината за промяната на името и номерацията е, че в тази версия е се прави философска промяна в стратегията на развитие и освобождаване. OpenSUSE Leap е базирана на SLE (SUSE Linux Enterprise), и се поддържа от инженерите на SUSE. Това означава, че ще получава поправки и актуализации на защитата от SLE. С други думи, Leap е средно положение между непрекъснато обновяваната Tumbleweed и много консервативната SUSE Linux Enterprise. Tumbleweed ще бъде наличен за тези, които искат най-новото.

Донякъде объркващо за новите потребители, първата версия на Leap е openSUSE 42.1. Решението да се започне с 42 е шега (тези, които са чели Пътеводител на галактическия стопаджия знаят, че 42 е отговорът на вечния въпрос за живота, смъртта, Вселената и всичко останало) но и потвърждение, че номерата на версиите по същество са безсмислени. Числото .1 след 42 е обвързано с SUSE Linux Enterprise 12 SP1. Следващото издание на Leap е 42.2-тоест SUSE Linux Enterprise SP2.

На 16 ноември 2016 година излезе openSUSE Leap 42.2. Това е втората версия на Leap с ядро ​​от SUSE Linux Enterprise 12-Service Pack 2.

Обновления 
От версия 11.4, има възможност за активиране на непрекъснато обновяваната версия Tumbleweed, и така да се ползват последните стабилни версии на пакетите. Този начин на издаване се нарича Rolling Release (буквално в превод от английски – „търкалящо издание“).Версия 13.1 получава с проекта Evergreen увеличение на срока за поддръжка до 3 години.

Версии 
openSUSE, както някои други популярни дистрибуции, има строго фиксиран цикъл на издаване на нови версии – на всеки 8 месеца или, иначе казано, през месеците юли, март и ноември на всяко двугодие. Отделно от това, в началото се следва схема на номериране NN.X, където X обикновено се изменяше от 0 до 3 (а при версия 11.4 дори и до 4).

Малко известен факт обаче, е че всъщност версиите на дистрибуцията не се делят на главни (major) и второстепенни (minor) и че номерацията NN.1, NN.2, NN.3 не означава обновления на основна система NN.0.

За да предотврати бъдещите заблуди, и добави предвидимост, екипът на openSUSE решава да фиксира схемата за номериране на версиите, съобразявайки я с цикъла на издаването им. От версия 12.1 нататък .X частта в номера означава просто месеца на излизане – .1 за ноември, .2 за юли, и .3 за март, а подвеждащата .0 е премахната.

Вижте също 
 SUSE Linux

Източници

Външни препратки 
 Official site
 opensuse.org wiki-Portal:Български
 Novell's statement on the openSUSE KDE/GNOME debate 
 SUSE Linux on Distrowatch
GNU/Linux дистрибуции
KDE